CELEX: 32021Q0618(01)
Language: et
Date: 2021-01-15 00:00:00
Title: Euroopa Aatomienergiaühenduse Tarneagentuuri otsus, millega võetakse vastu agentuuri eeskiri maakide, lähtematerjalide ja lõhustuvate erimaterjalide nõudmise ja pakkumise tasakaalustamise viisi kohta ning tunnistatakse kehtetuks Euroopa Aatomienergiaühenduse Tarneagentuuri 5. mai 1960. aasta eeskiri, mida muudeti 15. juuli 1975. aasta määrusega

18.6.2021   
               
               
                  ET
               
               
                  Euroopa Liidu Teataja
               
               
                  L 218/56
               
            
         Euroopa Aatomienergiaühenduse Tarneagentuuri otsus, millega võetakse vastu agentuuri eeskiri maakide, lähtematerjalide ja lõhustuvate erimaterjalide nõudmise ja pakkumise tasakaalustamise viisi kohta ning tunnistatakse kehtetuks Euroopa Aatomienergiaühenduse Tarneagentuuri 5. mai 1960. aasta eeskiri, mida muudeti 15. juuli 1975. aasta määrusega
         TARNEAGENTUUR,
         võttes arvesse Euroopa Aatomienergiaühenduse asutamislepingut, eriti selle artikli 2 punkti d, artikleid 52 ja 55 ning artikli 60 lõiget 6,
         võttes arvesse nõukogu 12. veebruari 2008. aasta otsusega nr 2008/114/EÜ, Euratom kehtestatud Euroopa Tarneagentuuri põhikirja, (1) eriti selle artikli 13 lõike 3 punkti a,
         võttes arvesse komisjoni 16. jaanuari 2006. aasta määrust (Euratom) nr 66/2006, millega maakide, lähtematerjalide ja lõhustuvate erimaterjalide väikeste koguste edastamine vabastatakse tarneid käsitleva peatüki eeskirjade kohaldamisest (2),
         võttes arvesse arvamust, mille agentuuri nõuandekomitee (mis kutsuti nõuetekohaselt kokku ja millega konsulteeriti) esitas kavandatava uue eeskirja kohta 13. mail 2016,
         ning arvestades järgmist:
         
                     (1)
                  
                  
                     Euroopa Aatomienergiaühendus tagab oma asutamislepingu („asutamisleping“) artikli 2 kohaselt, et kõiki kasutajaid ühenduses varustataks tarneallikatele võrdse juurdepääsu põhimõtte kohaselt ühise tarnepoliitika abil regulaarselt ja õiglaselt maakide ja tuumkütusega.
                  
               
                     (2)
                  
                  
                     Ühise tarnepoliitika huvides asutati asutamislepingu 6. peatükiga tarneagentuur („tarneagentuur“ või „Euratomi Tarneagentuur“).
                  
               
                     (3)
                  
                  
                     Energiavarustuskindlus, mis on agentuuri põhieesmärk, on Euroopa Liidu toimimise lepingu artikli 194 kohaselt liidu energiapoliitika peamine siht. Seda on uuesti kinnitatud 2014. aastal vastu võetud ja nõukogus heaks kiidetud komisjoni teatises Euroopa energiajulgeoleku strateegia kohta (3).
                  
               
                     (4)
                  
                  
                     Vastavalt asutamislepingu artikli 60 lõikele 6 määratakse tarneagentuuri eeskirjaga, mille komisjon peab heaks kiitma, kindlaks, kuidas nõudmist ja pakkumist tasakaalustada.
                  
               
                     (5)
                  
                  
                     Tarneagentuuri kehtiv eeskiri võeti vastu 1960. aastal (4) ja seda muudeti osaliselt 1975. aastal (5).
                  
               
                     (6)
                  
                  
                     Alates 1970. aastatest on uute kütusetsüklitehnoloogiate ja toodete väljaarendamine ning uute turuosaliste (eelkõige vahendajate) ja uute kaubandustavade ilmumine agentuuri ülesandeid tuumamaterjalide varustuskindluse tagamisel märgatavalt muutnud. Samal ajal on turuosaliste arv oluliselt kasvanud.
                  
               
                     (7)
                  
                  
                     Agentuuri 2008. aasta põhikirjaga täiendati selle ülesandeid turuseires ning asjakohaste eksperditeadmiste, teabe ja nõuannete tagamisel ühendusele, tugevdades sellega agentuuri vajadust omada tuumamaterjalide ja -teenuste turust, sealhulgas maailmaturu suundumustest täielikku ja ajakohast ülevaadet.
                  
               
                     (8)
                  
                  
                     Eespool osutatu tulemusena ei võimalda agentuuri 1960. ja 1975. aasta eeskiri enam Euratomi Tarneagentuuril pidada sammu tuumaturu suundumustega ja võib ohustada agentuuri suutlikkust oma missiooni täita.
                  
               
                     (9)
                  
                  
                     Seda tuleb kohandada, et suurendada õiguskindlust valdkonna, liikmesriikide ja Euroopa Komisjoni jaoks ning võimaldada agentuuril tagada asjakohaste andmete kogumine oma turu vaatlusrühma jaoks.
                  
               
                     (10)
                  
                  
                     Asutamislepingu artikli 55 kohaselt on agentuuril õigus saada kogu vajalik teave, et võimaldada tal kasutada oma optsiooniõigust ja tarnelepingute sõlmimise ainuõigust.
                  
               
                     (11)
                  
                  
                     Agentuur tegutseb oma ülesannete täitmisel mittediskrimineerimise ja tarneallikatele võrdse juurdepääsu andmise põhimõtte kohaselt.
                  
               
                     (12)
                  
                  
                     Nõudmise ja pakkumise tasakaalustamise kord tuleb kindlaks määrata viisil, mis võimaldab täita vajadusi mitmesugustes tarneolukordades.
                  
               
                     (13)
                  
                  
                     Mõistlik on säilitada otselepingute sõlmimine kasutajate, tootjate ja vahendajate vahel senikaua, kuni on tagatud tuumamaterjalide regulaarne tarnimine ühenduse kasutajatele.
                  
               
                     (14)
                  
                  
                     Eespool mainitut silmas pidades algatas agentuur koostöös sidusrühmadega oma eeskirja ajakohastamise. Agentuuri nõuandekomitee, mis kutsuti nõuetekohaselt kokku ja millega konsulteeriti 13. mail 2016, esitas uue eeskirja kohta heakskiitva arvamuse.
                  
               
                     (15)
                  
                  
                     Agentuuri põhikirja alusel peab eeskirja vastu võtma agentuuri peadirektori otsusega, mille peab heaks kiitma komisjon.
                  
               
                     (16)
                  
                  
                     Selguse mõttes tuleks agentuuri kehtiv eeskiri uue jõustumisel kehtetuks tunnistada.
                  
               
                     (17)
                  
                  
                     Seepärast on kohane käesolevale otsusele lisatud eeskiri vastu võtta ja tunnistada agentuuri praegu kehtiv eeskiri uue jõustumisel kehtetuks,
                  
               ON VASTU VÕTNUD JÄRGMISE OTSUSE:
         
            Artikkel 1
            Euroopa Aatomienergiaühenduse Tarneagentuuri eeskiri (nagu see on esitatud käesoleva otsuse lisas) maakide, lähtematerjalide ja lõhustuvate erimaterjalide nõudmise ja pakkumise tasakaalustamise viisi kohta võetakse käesolevaga vastu.
         
         
            Artikkel 2
            Euroopa Aatomienergiaühenduse Tarneagentuuri eeskiri maakide, lähtematerjalide ja lõhustuvate erimaterjalide nõudmise ja pakkumise tasakaalustamise viisi kohta (praegu kehtival kujul) (6) tunnistatakse uue jõustumisel kehtetuks.
         
         
            Artikkel 3
            See otsus jõustub 1. juulil 2021 pärast seda, kui Euroopa Komisjon on selle heaks kiitnud. See avaldatakse Euroopa Liidu Teatajas koos komisjoni heakskiitva otsusega.
         
         
            Luxembourg, 15. jaanuar 2021
            
               
                  Euratomi Tarneagentuuri nimel
               
               
                  peadirektor
               
               Agnieszka Ewa KAŹMIERCZAK
            
         
         
            (1)  ELT L 41, 15.2.2008, lk 15.
         
         
            (2)  ELT L 11, 17.1.2006, lk 6.
         
         
            (3)  COM(2014) 330 final.
         
            (4)  Euratomi komisjoni otsus, millega kinnitatakse Euratomi Tarneagentuuri ülesannete alguskuupäev ning kiidetakse heaks tarneagentuuri 5. mai 1960. aasta eeskiri, millega nähakse ette, kuidas maakide, lähtematerjalide ja lõhustuvate erimaterjalide nõudlust pakkumisega tasakaalustada (EÜT 32, 11.5.1960, lk 776. – ingliskeelne eriväljaanne: seeria I, peatükk 1959–1962, lk 45).
         
            (5)  EÜT L 193, 25.7.1975, lk 37.
         
            (6)  EÜT 32, 11.5.1960, lk 777, muudetud (EÜT L 193, 25.7.75, lk 37) ja parandatud kujul (1952.–1972. aasta eriväljaannetes avaldatud aktide paranduste konsolideeritud tekst, lk 3 (511/60)).